SKRIFTLIG FORESPØRGSEL E-1439/00

af Rosa Miguélez Ramos (PSE) til Kommissionen

(10. maj 2000)

Om: Natura 2000 og strukturfonde

I de seneste uger har vi igen været vidne til en episode i forbindelse med den komplekse og stadigt snævrere sammenkædning af strukturforanstaltninger, der samfinansieres med Den Europæiske Union, og naturbeskyttelse.

Således så Kommissionens sig den 16. marts 2000 nødsaget til at præcisere, at gennemførelsesbestemmelserne for strukturfondene og Samhørighedsfonden for den nye periode 2000-2006 og overholdelse af forpligtelserne i Natura 2000 hænger nøje sammen.

Natura 2000 er et af de mest effektive fællesskabsinstrumenter til gennemførelsen af europæisk miljøpolitik på naturbeskyttelsesområdet. Det omfatter alle naturområder, der er beskyttede i kraft af direktivet om bevaring af naturtyper samt vilde dyr og planter (92/43/EØF af 21. maj 1992(1) og af direktivet om beskyttelse af vilde fugle (79/409/EØF af 2. april 1972)(2).

I Kommissionens afgørelse fastsættes en række foranstaltninger til sikring af, at medlemsstaterne opfylder deres forpligtelser med hensyn til de områder, der er beskyttede gennem Natura 2000: obligatorisk indføjelse af klare og uigenkaldelige forpligtelser vedrørende kohærens mellem Natura 2000 og de foranstaltninger, der foreslås i programmeringsdokumenterne (fællesskabsstøtterammer, enhedsprogrammeringsdokumenter eller operative programmer), særlig kontrol af de foranstaltninger, som kan medføre risiko for de beskyttede områder og eventuelt inspektioner på stedet samt en forudgående undersøgelse foretaget af Kommissionen på foranledning af opfølgningsudvalgene og muligheden for sanktioner i tilfælde af uregelmæssigheder rækkende helt til suspension af betalingerne.

Kan Kommissionen med henvisning til denne afgørelse bekræfte, at betalingerne til de strukturforanstaltninger, der er fastsat for mål 1-regionerne i tilfælde af manglende overholdelse af de betingelser, der er fastsat i Natura 2000, vil kunne suspenderes? Kan Kommissionen give konkrete eksempler på tilfælde, hvor der eventuelt kunne komme en sådan suspension på tale?

(1) EFT L 206 af 22.7.1999, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Michel Barnier

(19. juni 2000)

Ved godkendelsen af EF-støtterammen for Portugal for programmeringsperioden 2000-2006 har Kommissionen drøftet forbindelsen mellem strukturfondene og overholdelsen af EF-direktiverne vedrørende Natura 2000.

Retningslinjerne, som Kommissionen godkendte den 14. marts 2000, er blevet omtalt i en pressemeddelelse(1). De blev ligeledes meddelt medlemsstaterne ved brev af 28. marts 2000, men henvender sig kun til dem, der på datoen for Kommissionens godkendelse af programmeringsdokumenterne endnu ikke har givet meddelelse om de områder, der skal beskyttes i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) og Rådets direktiv 79/409/EØF af 2. april 1979 om beskyttelse af vilde fugle(3).

I tilfælde af uregelmæssigheder vedrørende gennemførelsen, dvs. i dette tilfælde i tilfælde af manglende overholdelse af forpligtelserne med hensyn til forelæggelsen af lister over områder, der skal beskyttes, meddeler Kommissionen officielt den pågældende medlemsstat, at den har til hensigt at træffe de relevante foranstaltninger i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(4) eller Rådets forordning (EF) nr. 1264/1999 af 21. juni 1999 om ændring af forordning (EF) nr. 1164/94 om oprettelse af Samhørighedsfonden(5).

I henhold til disse foranstaltninger kan Kommissionen bl.a. anvende bestemmelserne vedrørende suspendering af betalinger, medmindre der foreligger særlige omstændigheder og under overholdelse af proportionalitetsprincippet (jf. artikel 39, stk. 2, i ovennævnte forordning (EF) nr. 1260/1999 og artikel D, stk. 2, i Rådets forordning (EF) nr. 1265/1999 af 21. juni 1999 om ændring af bilag II til forordning (EF) nr. 1164/944).

Der kan på dette stadium ikke gives konkrete eksempler på suspenderinger af betaling i tilfælde af uregelmæssigheder.

(1) IP/00/266 af 16. marts 2000.

(2) EFT L 206 af 22.7.1992.

(3) EFT L 103 af 25.4.1979.

(4) EFT L 161 af 26.6.1999.

(5) IP/00/266 af 16. marts 2000.